CELEX: 32015R0768
Language: ro
Date: 2015-05-11 00:00:00
Title: Regulamentul (UE) 2015/768 al Consiliului din 11 mai 2015 de extindere la statele membre neparticipante a aplicării Regulamentului (UE) nr. 331/2014 de instituire a unui program de schimb, asistență și formare profesională pentru protecția monedei euro împotriva contrafacerii (programul „Pericles 2020”)

14.5.2015   
            
            
               RO
            
            
               Jurnalul Oficial al Uniunii Europene
            
            
               L 121/1
            
         REGULAMENTUL (UE) 2015/768 AL CONSILIULUI
   din 11 mai 2015
   de extindere la statele membre neparticipante a aplicării Regulamentului (UE) nr. 331/2014 de instituire a unui program de schimb, asistență și formare profesională pentru protecția monedei euro împotriva contrafacerii (programul „Pericles 2020”)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 352,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere aprobarea Parlamentului European,
   hotărând în conformitate cu o procedură legislativă specială,
   întrucât:
   
               (1)
            
            
               Regulamentul (UE) nr. 331/2014 al Parlamentului European și al Consiliului (1), care instituie programul Pericles 2020 și înlocuiește programul Pericles instituit de Decizia 2001/923/CE a Consiliului (2), prevede că acesta este aplicabil în statele membre în conformitate cu tratatele. Articolul 139 din Tratatul privind funcționarea Uniunii Europene prevede că măsurile care reglementează utilizarea monedei euro la care se face referire în articolul 133 nu se aplică statelor membre care fac obiectul unei derogări.
            
         
               (2)
            
            
               Cu toate acestea, schimbul de informații și de personal, precum și măsurile de asistență și de formare profesională puse în aplicare în temeiul programului Pericles 2020 ar trebui să fie uniforme în întreaga Uniune și, prin urmare, ar trebui luate măsurile necesare pentru a se garanta același nivel de protecție a monedei euro în statele membre care fac obiectul unei derogări.
            
         
               (3)
            
            
               Aplicarea Regulamentului (UE) nr. 331/2014 ar trebui să fie extinsă la statele membre altele decât statele membre participante definite în Regulamentul (CE) nr. 974/98 al Consiliului (3) („state membre neparticipante”).
            
         
               (4)
            
            
               Este oportună asigurarea unei tranziții fără dificultăți și întreruperi între programul Pericles și programul Pericles 2020 și este oportună alinierea duratei prezentului regulament la Regulamentul (UE, Euratom) nr. 1311/2013 al Consiliului (4). În consecință, prezentul regulament ar trebui să se aplice începând cu 1 ianuarie 2014,
            
         ADOPTĂ PREZENTUL REGULAMENT:
   Articolul 1
   (1)   Aplicarea Regulamentului (UE) nr. 331/2014 se extinde la statele membre, altele decât statele membre participante, astfel cum sunt definite la articolul 1 litera (a) din Regulamentul (CE) nr. 974/98.
   (2)   Autoritățile naționale competente din statele membre menționate la alineatul (1) sunt considerate ca fiind organisme eligibile pentru finanțare în înțelesul articolului 5 din Regulamentul (UE) nr. 331/2014.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 mai 2015.
      
         
            Pentru Consiliu
         
         
            Președintele
         
         J. DŪKLAVS
      
   
   
      (1)  Regulamentul (UE) nr. 331/2014 al Parlamentului European și al Consiliului din 11 martie 2014 de instituire a unui program de schimb, asistență și formare profesională pentru protecția monedei euro împotriva contrafacerii (programul „Pericles 2020”) și de abrogare a Deciziilor 2011/923/CE, 2011/924/CE, 2006/75/CE, 2006/76/CE, 2006/849/CE și 2006/850/CE ale Consiliului (JO L 103, 5.4.2014, p. 1).
   
      (2)  Decizia 2001/923/CE a Consiliului din 17 decembrie 2001 privind înființarea unui program de schimb, asistență și formare profesională pentru protecția monedei euro împotriva contrafacerii (programul „Pericles”) (JO L 339, 21.12.2001, p. 50).
   
      (3)  Regulamentul (CE) nr. 974/98 al Consiliului din 3 mai 1998 privind introducerea euro (JO L 139, 11.5.1998, p. 1).
   
      (4)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).